1. ปัจจัยความเสี่ยง

บริษัทหลักทรัพย์จัดการกองทุน เอ็มเอฟซี จำกัด (มหาชน) ประกอบธุรกิจหลักทรัพย์ประเภท
“กิจการจัดการลงทุน” โดยรายได้หลักมาจากการบริหารจัดการกองทุน ดังนั้น
ปัจจัยเสี่ยงที่จะส่งผลกระทบต่อ
ผลการดำเนินธุรกิจของบริษัทจึงเป็นปัจจัยความเสี่ยงที่มาจากการลงทุนและปัจจัยความเสี่ยงในธุรกิจหลักเป็นสำคัญ
บริษัทตระหนักถึงความสำคัญของการบริหารความเสี่ยงในอันที่จะนำประโยชน์สูงสุดมาสู่ผู้ถือหุ้น
ผู้ถือหน่วยลงทุน และผู้มีส่วนได้เสียกลุ่มอื่นของบริษัททุกกลุ่ม จึงจัดให้มีการศึกษาวิเคราะห์ ระบุ
และประเมินปัจจัยเสี่ยง ตลอดจนกำหนดมาตรการและทำการบริหารจัดการกับความเสี่ยง
เพื่อให้ระดับความเสี่ยงลดลงอยู่ในระดับที่กำหนดไว้เป็นนโยบาย
นอกจากนี้บริษัทยังได้ติดตามและรายงานผลของการบริหารความเสี่ยงอย่างสม่ำเสมอให้ผู้บริหารรับทราบ
เพื่อดำเนินการปรับปรุงแก้ไขได้อย่างทันการเมื่อมีความจำเป็น พร้อมกันนี้
บริษัทได้สื่อสารและส่งเสริมให้พนักงานทั้งบริษัทได้รับรู้เข้าใจให้ความสำคัญกับความเสี่ยงที่เกี่ยวข้อง
และเน้นย้ำให้ปฏิบัติตามแผนงานและแนวทางในการลดและป้องกันความเสี่ยงอย่างเคร่งครัด
เพื่อสร้างวัฒนธรรมการบริหารความเสี่ยงอย่างเป็นระบบ และในทุกระดับให้เกิดขึ้นในบริษัท

สำหรับปี 2553 - 2554 บริษัทระบุปัจจัยความเสี่ยงที่สำคัญไว้ 2 ด้าน ดังนี้

ก. ปัจจัยความเสี่ยงด้านการเงิน

ธุรกิจหลักของบริษัทได้แก่การบริหารจัดการกองทุน
เพื่อให้ได้มาซึ่งมูลค่าทรัพย์สินสุทธิภายใต้การจัดการเพื่อให้ได้ผลตอบแทนสูงสุด
ซึ่งความเสี่ยงจากการเปลี่ยนแปลงของดัชนีตลาดหลักทรัพย์ ราคาหลักทรัพย์ อัตราดอกเบี้ย
อัตราแลกเปลี่ยน อันมีสาเหตุมาจากการเปลี่ยนแปลงของภาวะเศรษฐกิจและตลาดเงิน
ผลประกอบการของผู้ออกหลักทรัพย์ และเงื่อนไขการจ่ายผลตอบแทนของหลักทรัพย์ตลอดอายุ
ย่อมส่งผลให้มูลค่าทรัพย์สินสุทธิภายใต้การจัดการและผลประกอบการของบริษัทได้รับผลกระทบ
ดังนั้นบริษัทจึงได้นำนวัตกรรมทางการเงินมาพัฒนาประยุกต์ใช้เพื่อลดความเสี่ยงจากการลงทุนและค้นหาช่องทางการลงทุนใหม่ในตราสารทุน
ตราสารหนี้ และตราสารอนุพันธ์ภายในประเทศและต่างประเทศ
เพื่อให้เกิดการกระจายความเสี่ยงในการลงทุนของกองทุนภายใต้มูลค่าความเสี่ยงที่ยอมรับได้ ทั้งนี้
บริษัทได้มีการประเมินระดับความเสี่ยงด้านเครดิตของตราสารหนี้ที่กองทุนพิจารณาแล้วผนวกเข้ากับความเสี่ยงด้านราคา
นอกจากนี้
บริษัทยังได้พัฒนาระบบควบคุมความเสี่ยงในกรณีที่กองทุนมีค่าความเสี่ยงเกินระดับที่กำหนดไว้
ตามนโยบายการลงทุนที่ได้ออกแบบให้แต่ละกองทุนเป็นการเฉพาะ
เพื่อให้บริษัทสามารถทราบระดับและจัดการกับความเสี่ยงจากการลงทุนให้อยู่ในระดับที่เหมาะสมได้ตลอดเวลา
ในปีนี้เพื่อเพิ่มประสิทธิภาพของการเรียกคืนข้อมูลการลงทุนด้านต่างๆ
ตลอดจนการเรียกคืนการปฏิบัติงานหลักของบริษัทให้สามารถดำเนินการได้อย่างต่อเนื่องภายใต้สถานการณ์ฉุกเฉินที่อาจเกิดขึ้น
บริษัทมีแผนการปรับปรุงระบบรองรับเหตุการณ์ฉุกเฉิน ณ ศูนย์สำรอง
ให้เป็นระบบที่สามารถสนับสนุนการเรียกคืนข้อมูลได้ในระยะเวลาอันสั้นรองรับการปฏิบัติงานได้อย่างต่อเนื่อง

  ข. ปัจจัยความเสี่ยงด้านธุรกิจ

ภายใต้นโยบายการเปิดอนุญาตการดำเนินธุรกิจจัดการลงทุนเสรี
อันนำมาซึ่งภาวะการแข่งขันที่รุนแรงขึ้น
ประกอบกับภาวะเศรษฐกิจโลกที่เข้าสู่ภาวะชะลอตัวและตลาดทุนที่มีความผันผวนที่สูงขึ้นนั้น
ย่อมส่งผลกระทบให้บริษัทมีความเสี่ยงที่อาจจะสูญเสียลูกค้าและรายได้บางส่วนได้ ดังนั้น
เพื่อจัดการกับปัญหาอันอาจจะเกิดขึ้นดังกล่าว
บริษัทมีแผนการทางธุรกิจเพื่อแก้ไขความเสี่ยงด้านธุรกิจดังกล่าว
ด้วยการยึดหลักการสร้างความแตกต่างให้กับบริษัทโดยการจัดตั้งกองทุนหลากหลายประเภทและลงทุนในตราสารประเภทใหม่ๆ
เพื่อรองรับต่อความต้องการที่แตกต่างกันของนักลงทุน นอกจากนี้บริษัทมีนโยบายในการ
ขยายฐานผู้ลงทุนไปสู่กลุ่มผู้ลงทุนกลุ่มเป้าหมายใหม่ทั้งในประเทศและต่างประเทศ
และขยายช่องทางการซื้อขาย หน่วยลงทุนที่มีประสิทธิภาพ
ด้วยการมีศูนย์บริการลูกค้าที่ให้คำปรึกษาแนะนำด้านการลงทุน และซื้อขายผ่านระบบอิเล็กทรอนิกส์
ตลอดจนการให้บริการคำปรึกษาด้านการวางแผนทางการเงินอย่างครบวงจร (Wealth
Management) นอกจากนี้ บริษัทได้ออกแบบกลยุทธ์การลงทุนใหม่ๆ
และเครื่องมือการจัดการลงทุนใหม่ๆ เพิ่มเติม
เพื่อเร่งผลประกอบการของกองทุนภายใต้การจัดการให้ได้รับอัตราผลตอบแทนสูงสุด ณ
ระดับความเสี่ยงที่ยอมรับได้ อันนำมาซึ่งความพอใจที่ดีขึ้นแก่ลูกค้าเก่า
และดึงดูดลูกค้าใหม่ให้มาใช้บริการของบริษัทในระยะยาว